Metodické usmernenie
 k zániku rozpočtových a príspevkových organizácií verejnej správy 
z hľadiska účtovníctva a výkazníctva

Zánik rozpočtovej alebo príspevkovej organizácie z hľadiska účtovníctva

Legislatívna úprava vzťahujúca sa na  účtovníctvo 

Rozpočtové a príspevkové organizácie vedú účtovníctvo podľa zákona č. 431/2002 Z .z. o účtovníctve v znení neskorších predpisov a v súlade s opatreniami vydávanými Ministerstvom financií Slovenskej republiky na základe splnomocňovacieho ustanovenia v § 4 ods. 2 uvedeného zákona, a to:

- Opatrenie Ministerstva financií Slovenskej republiky č. MF/16786/2007-31 z 8. augusta 2007, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov
- Opatrenie Ministerstva financií Slovenskej republiky č. MF/25755/ 2007-31 z 5. decembra 2007 ktorým sa ustanovujú podrobnosti o usporiadaní, označovaní a obsahovom vymedzení položiek individuálnej účtovnej závierky , termíny a miesto predkladania účtovnej závierky pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov.

Na základe splnomocňovacieho ustanovenia v § 2b ods. 2 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov vydalo Ministerstvo financií Slovenskej republiky Opatrenie Ministerstva financií Slovenskej republiky č. MF/21513/ 2012-31 z 22. novembra 2012 ktorým sa ustanovuje usporiadanie, obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy .

Účtovnú závierku zostavuje účtovná jednotka vždy, keď uzavrie účtovné knihy  podľa § 16  zákona o účtovníctve.

Termíny predkladania účtovnej závierky

Účtovná jednotka zostavuje riadnu  účtovnú závierku a mimoriadnu účtovnú závierku.
V prípade, že deň zrušenia organizácie  je iný ako 31.12.,účtovná jednotka, účtujúca podľa opatrenia MF SR  č. MF/16786/2007-31 v znení neskorších predpisov zostaví mimoriadnu účtovnú závierku.
V prípade, že deň zrušenia organizácie  je 31.12., mimoriadna účtovná závierka je totožná s riadnou účtovnou závierkou.

Opatrenie MF SR  č. MF/25755/2007-31 v znení neskorších predpisov stanovuje termín predkladania účtovných závierok.
.
Pri riadnej účtovnej závierke sa predkladá súvaha  a výkaz ziskov a strát do 5. februára  nasledujúceho účtovného obdobia , poznámky sa predkladajú   do 31.marca nasledujúceho účtovného obdobia.
Mimoriadna účtovná závierka sa predkladá do 30 kalendárnych dní odo dňa, ku ktorému sa zostavuje

Spôsob zániku rozpočtových a príspevkových  organizácií v zmysle rozpočtových pravidiel 

Ak k zániku rozpočtovej alebo príspevkovej organizácie  dochádza rozdelením, zlúčením alebo splynutím, zriaďovateľ určí v rozhodnutí termín, vecné a finančné vymedzenie majetku vrátane súvisiacich práv a záväzkov, ktoré prechádzajú na právneho nástupcu, ktorým môže byť len rozpočtová alebo príspevková organizácia. Ak rozpočtová alebo príspevková organizácia   zaniká zrušením bez právneho nástupcu, práva a povinnosti prechádzajú dňom zrušenia  na zriaďovateľa, ak osobitný zákon neustanoví inak.

Rozdelenie
Rozdelením zaniká príspevková alebo rozpočtová organizácia vtedy, ak na základe rozhodnutia zriaďovateľa  činnosť zanikajúcej organizácie budú zabezpečovať dve alebo viaceré organizácie v zriaďovateľskej pôsobnosti zriaďovateľa, pričom na tieto organizácie prechádza alikvótny podiel práv a povinností zrušenej organizácie  a týmto sa stávajú právnymi  nástupcami zanikajúcej organizácie.

Zlúčenie
Zlúčením zaniká príspevková alebo rozpočtová organizácia vtedy, ak na základe rozhodnutia zriaďovateľa dochádza k zrušeniu jednej  z predmetných  organizácií a druhá  už existujúca organizácia sa stáva právnym nástupcom, na ktorého prechádzajú   práva a povinnosti zanikajúcej  organizácie.

Splynutie
Splynutím zaniká príspevková alebo rozpočtová organizácia vtedy, ak na základe rozhodnutia zriaďovateľa dochádza k zániku dvoch alebo viacerých organizácií, pričom práva a povinnosti  zanikajúcich organizácií prechádzajú na inú, novozriadenú organizáciu, ktorá sa svojim vznikom stáva právnym nástupcom  zanikajúcich  organizácií.

Ak príspevková alebo rozpočtová organizácia zaniká zrušením bez právneho nástupcu, práva a povinnosti  prechádzajú dňom zrušenia na zriaďovateľa, ak osobitný zákon neustanoví inak.

Uzavretie účtovných kníh u zanikajúcej  organizácie a účtovanie u nástupníckej  organizácie

Rozpočtová alebo príspevková organizácia pri zrušení uzatvára účtovné knihy ku dňu zrušenia. V prípade, že dňom zrušenia  organizácie   je 31.12. daného účtovného obdobia, uzavrie  zrušovaná rozpočtová alebo príspevková organizácia účtovné knihy k tomuto dátumu štandardne ako pri účtovnej závierke.
Nástupnícka organizácia  prevezme do svojho účtovníctva  majetok, záväzky a rozdiel majetku a záväzkov  zrušenej organizácie, ku dňu nasledujúcemu po dni zrušenia  zanikajúcej organizácie ako  prvé účtovné prípady k 1.1.nasledujúceho účtovného obdobia.

V prípade, že rozpočtová alebo príspevková organizácia sa ruší  k inému dňu ako 31.12., nástupnícka organizácia prevezme  do svojho účtovníctva majetok, záväzky a rozdiel majetku a záväzkov zrušenej organizácie ku dňu nasledujúcemu po dni zrušenia  obratovo.

Pri zostavovaní účtovnej závierky  nástupnícka organizácia, ktorá je novovzniknutou organizáciou, nevypĺňa  v súvahe a vo výkaze ziskov a strát  stĺpec  „Bezprostredne predchádzajúce obdobie“. V prípade, že majetok, záväzky a rozdiel majetku a záväzkov zrušenej  organizácie  prevzala nástupnícka organizácia v priebehu kalendárneho roku (účtovného obdobia) stĺpec  „ Bezprostredne predchádzajúce obdobie“ bude vo výkaze ziskov a strát nástupníckej organizácie obsahovať iba pôvodné údaje nástupníckej organizácie bez zostatkov účtov zrušenej organizácie.

Ku dňu, ku ktorému sa zostavuje riadna alebo mimoriadna účtovná závierka  je účtovná jednotka  povinná podľa § 29 zákona o účtovníctve vykonať inventarizáciu. Zanikajúca účtovná jednotka overí, či stav majetku, záväzkov a rozdielu majetku a záväzkov v účtovníctve zodpovedá skutočnosti.

Zánik rozpočtovej a príspevkovej organizácie z pohľadu konsolidovanej účtovnej závierky

Pokiaľ organizácia (dcérska účtovná jednotka) zaniká, bude ju nutné v rámci zostavovania konsolidovanej účtovnej závierky za bežné obdobie odkonsolidovať. Pritom je dôležité rozlišovať spôsob akým dcérska účtovná jednotka zaniká (zlúčenie, splynutie s inou dcérskou účtovnou jednotkou rovnakého konsolidovaného celku, alebo zlúčenie alebo splynutie s rozpočtovou alebo príspevkovou organizáciou iného konsolidovaného celku ústrednej správy alebo verejnej správy). 
Zaniknutá organizácia je súčasťou daného konsolidovaného celku do dňa zániku.
Zaniknutá organizácia je povinná okrem zostavenia mimoriadnej účtovnej závierky poskytnúť aj informácie z účtovníctva pre účely zostavenia konsolidovanej účtovnej závierky zriaďovateľa, konsolidovanej účtovnej závierky ústrednej správy (v prípade štátnych organizácií) a súhrnnej účtovnej závierky. 
Organizácie ústrednej správy na tento účel zostavujú konsolidačný balík, ktorý obsahuje údaje z účtovníctva  ku dňu zániku organizácie. Konsolidačný balík organizácie zaniknutej v priebehu účtovného obdobia je dôležitý pre správne zahrnutie nákladov a výnosov bežného obdobia.
Zaniknutá organizácia vypĺňa všetky hárky konsolidačného balíka, pre ktoré má obsahovú náplň, uvádza identifikované vzájomné vzťahy, odsúhlasuje si vzájomné vzťahy ku dnu zániku. 
Konsolidačný balík za zaniknutú organizáciu je predložený zriaďovateľovi, ktorý ho v čase nahrávania konsolidačných balíkov  importuje za zaniknutú organizáciu.
Pokiaľ organizácia (dcérska účtovná jednotka) zanikla zlúčením, splynutím s inou organizáciou rovnakého konsolidovaného celku, potom výkaz ziskov a strát zaniknutej organizácie bude súčasťou agregovaného výkazu ziskov a strát  daného konsolidovaného celku za dané účtovné obdobie. Majetok a záväzky zaniknutej organizácie vykázané ku dňu zániku v konsolidačnom balíku budú v rámci zostavovania konsolidovanej účtovnej závierky   zúčtované voči účtu 428 – Nevysporiadaný výsledok hospodárenia  minulých rokov.
Pokiaľ organizácia (dcérska účtovná jednotka)obce alebo VÚC, zanikla zlúčením, splynutím s  organizáciou iného  konsolidovaného celku, potom výkaz ziskov a strát  zaniknutej organizácie bude súčasťou agregovaného výkazu ziskov a strát  konsolidovaného celku za dané účtovné obdobie. Majetok a záväzky zaniknutej organizácie vykázané ku dňu zániku v konsolidačnom balíku budú v rámci zostavovania konsolidovanej účtovnej závierky    zúčtované do nákladov výkazu ziskov a strát  .

Predkladanie  finančných výkazov pri zániku rozpočtovej alebo príspevkovej organizácie

Opatrenie Ministerstva financií Slovenskej republiky č. MF/21513/ 2012-31 z 22. novembra 2012,  ktorým sa ustanovuje usporiadanie, obsahové vymedzenie, spôsob, termín a miesto predkladania informácií z účtovníctva a údajov potrebných na účely hodnotenia plnenia rozpočtu verejnej správy ukladá účtovným jednotkám (subjektom verejnej správy)  povinnosť predkladania informácií a údajov z účtovníctva ich uvedením vo finančných výkazoch.

Od 1. 1. 2013 sa predkladajú:

Za subjekty verejnej správy okrem obcí a vyšších územných celkov a nimi zriadených rozpočtových a príspevkových organizácií

-  finančný výkaz o plnení rozpočtu a o nerozpočtovaných pohyboch na účtoch subjektu verejnej správy 
   FIN 1-12 mesačne 
- finančný výkaz o vybraných údajoch z aktív a pasív subjektu verejnej správy   FIN  2-04  štvrťročne
- finančný výkaz o prírastku/úbytku finančných aktív a finančných pasív podľa sektorov FIN 3-04   
   štvrťročne
- finančný výkaz o úveroch, emitovaných dlhopisoch, zmenkách a finančnom prenájme subjektu  
  verejnej správy FIN 5-04 štvrťročne
- finančný výkaz o členení finančných aktív a finančných pasív podľa sektorov FIN 4-01 ročne

Za obce  a vyššie  územné  celky a nimi zriadené rozpočtové a príspevkové organizácie

- finančný výkaz o plnení rozpočtu a o nerozpočtovaných pohyboch na účtoch subjektu verejnej správy 
  FIN 1-12 štvrťročne
- finančný výkaz o vybraných údajoch z aktív a pasív subjektu verejnej správy FIN 2-04 štvrťročne
-finančný výkaz o prírastku/úbytku finančných aktív a finančných pasív podľa sektorov FIN 3-04                 
 štvrťročne
-finančný výkaz o úveroch, emitovaných dlhopisoch, zmenkách a finančnom prenájme subjektu     
  verejnej správy FIN 5-04  štvrťročne
-finančný výkaz o stave bankových účtov a záväzkov obcí, vyšších územných celkov a nimi zriadených   
  rozpočtových organizácií FIN 6-04 štvrťročne
-finančný výkaz o členení finančných aktív a finančných pasív podľa sektorov FIN 4-01 ročne

Štvrťročné výkazy sa vyhotovujú  podľa stavu k 31. marcu, k 30. júnu a k 30. septembru a 31.decembru  rozpočtového roka,  ročné výkazy podľa stavu k 31. decembru rozpočtového roka.

V prípade zániku štátnej rozpočtovej alebo príspevkovej organizácie  v priebehu roka, zostaví zanikajúca rozpočtová organizácia výkaz o plnení rozpočtu a o nerozpočtovaných pohyboch na účtoch subjektu verejnej správy   FIN 1-12 kumulatívne od začiatku roka do termínu zániku.

Údaje  výkazu FIN 1-12 zostavené k termínu zániku rozpočtovej alebo príspevkovej organizácie  budú súčasťou sumárneho výkazu za rozpočtovú kapitolu, obec a vyšší územný celok aj v ďalších termínoch stanovených na predkladanie výkazov , vrátane 31.12. daného rozpočtového roka. Vloženie údajov o plnení rozpočtu do informačného systému štátnej pokladnice zabezpečí nástupnícka organizácia, resp. zriaďovateľ.

Pre predkladanie ostatných finančných výkazov v prípade zániku rozpočtovej alebo príspevkovej organizácie v priebehu roka platí postup uvedený pri predkladaní účtovných výkazov, nakoľko údaje za zanikajúcu organizáciu prevezme do svojho účtovníctva nástupnícka organizácia (resp. zriaďovateľ) a vykáže ich v rámci ňou predkladaného výkazu.

Dátum: 	31. 01. 2013 

Vypracovala: 	Ing. Anna Mináriková  
		vedúca oddelenia pre legislatívu účtovníctva a výkazníctva štátu

Schválila:  	Ing. Miriam Majorová, PhD.   
		riaditeľka odboru legislatívy  a súhrnného výkazníctva štátu